9. การควบคุมภายใน

บริษัทฯ ได้มี คณะกรรมการบริษัท
และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน การเปรียบเทียบผลการดำเนินงานของบริษัทกับกลยุทธ์
และเป้าหมาย การปฏิบัติ ให้สอดคล้องกับกฎหมายและระเบียบ
โดยบริษัทฯมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนตรวจสอบและติดตามให้มีการปฏิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทฯได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทฯและบริษัทย่อยและการรายงานทางการเงินในรายงานประจำปี
งบการเงินของบริษัทฯจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัทฯด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

ในการประชุมคณะกรรมการบริษัทครั้งที่ 3/2550 เมื่อวันที่ 20 มีนาคม 2550
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของบริษัท
โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัท มีความเห็นว่า
ในสภาพปัจจุบันมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว
บริษัทมีระบบการควบคุมภายในที่รัดกุมและเพียงพอ
สำหรับการควบคุมภายในหัวข้ออื่นของระบบควบคุมภายใน คณะกรรมการเห็นว่า
ปัจจุบันมีการควบคุมภายในที่เพียงพอแล้ว พอใจในระดับหนึ่ง

รายงานของคณะกรรมการตรวจสอบ

เรียน ท่านผู้ถือหุ้น

ในรอบปีธุรกิจ พ.ศ. 2553 คณะกรรมการตรวจสอบได้ร่วมประชุมกับคณะผู้สอบบัญชีรับอนุญาต,
ผู้ตรวจสอบภายใน, เจ้าหน้าที่ฝ่ายบัญชีและการเงิน รวมทั้งสิ้น 4 ครั้งโดยมีผู้บริหารของบริษัทฯ
ร่วมเข้าประชุมด้วยเพื่อรับทราบการตรวจสอบ 2 ครั้ง

การปรับยุทธศาสตร์การพัฒนาระบบสารสนเทศเพื่อการบริหารให้รวดเร็วและมีประสิทธิภาพในรอบปีที่ผ่านมาได้ประสบความสำเร็จเป็นอย่างดี
เป็นผลให้คณะกรรมการตรวจสอบสามารถติดตามและตรวจสอบข้อมูลสำคัญของรายงานงบการเงินรายไตรมาสและงบการเงินประจำปีรวมของบริษัทและบริษัทในเครือได้ถี่ถ้วนและรวดเร็วมากขึ้น

ในระหว่างปี 2552-3 มีการออกประกาศมาตรฐานการบัญชีฉบับปรับปรุงและฉบับใหม่
ซึ่งกำหนดให้มีผลบังคับใช้สำหรับรอบบัญชีปี 2554 ทั้งหมด 28 ฉบับ และในปี 2556 อีก 3 ฉบับ
คณะกรรมการตรวจสอบจึงได้เพิ่มความสนใจในการตรวจสอบความพร้อมที่จะได้ปฏิบัติตามมาตรฐานบัญชีที่ประกาศใช้ใหม่นี้
จากการตรวจสอบพบว่าบริษัทฯ มีความพร้อมโดยได้เตรียมการล่วงหน้าในการนี้ไว้เป็นอย่างดี
และแม้ว่าจะมีการกำหนดให้มาตรฐานใหม่ 28 ฉบับมีผลบังคับใช้หลังวันที่ 1 มกราคม 2554
แต่บริษัทได้เริ่มปฏิบัติตามมาตรฐานใหม่มาเป็นที่เรียบร้อยแล้วเป็นส่วนใหญ่
โดยที่ไม่มีผลกระทบอย่างเป็นสาระสำคัญต่องบการเงินของบริษัทฯ

การสอบทานรายงานการตรวจสอบภายในของบริษัทฯและบริษัทในเครือที่ได้ดำเนินไปตามแผนกำหนดอย่างต่อเนื่องพบว่าฝ่ายตรวจสอบภายในสามารถรายงานให้ฝ่ายบริหารได้จัดการแก้ไขปัญหาที่พบจากการตรวจสอบภายในด้วยมาตรการที่เหมาะสมและมีประสิทธิผล

ในการพิจารณาสรรหาผู้สอบบัญชีรับอนุญาตสำหรับปี พ.ศ. 2554
คณะกรรมการตรวจสอบได้พิจารณาเห็นว่าเนื่องจากขณะนี้เป็นช่วงที่มีการเปลี่ยนแปลงกำหนดมาตรฐานการบัญชีใหม่หลายฉบับ
ดังนั้นเพื่อให้การปฏิบัติตามมาตรฐานการบัญชีที่ประกาศใหม่และการตรวจสอบบัญชีเป็นไปอย่างเรียบร้อย
จึงเห็นสมควรที่จะให้บริษัท สำนักงาน เอินส์ท แอนด์ ยัง จำกัด
ได้รับการเสนอให้เป็นผู้สอบบัญชีรับอนุญาตของบริษัทและบริษัทในเครือ โดยมีค่าสอบบัญชีรวม 3.15
ล้านบาท จึงนำเสนอผลการพิจารณาให้คณะกรรมการบริษัทฯ
นำเสนอความเห็นนี้เพื่อขออนุมัติจากผู้ถือหุ้นในการประชุมใหญ่สามัญประจำปีต่อไป.

ประธาน คณะกรรมการตรวจสอบ

นายแพทย์ทองดี ชัยพานิช

คณะกรรมการตรวจสอบ

พลโท นายแพทย์ สุปรีชา โมกขะเวส

นางอุบล จิระมงคล

5 มีนาคม 2554